Na osnovu člana 30. stav 2. Zakona o prostornom planiranju i korištenju zemljišta na nivou Federacije Bosne i Hercegovine (“Službene novine Federacije BiH”, broj:2/06, **72/07,32/08,4/10,13/10, 45/10 i 92/21 ),** federalni ministar prostornog uređenja donosi:

PRAVILNIK O POLAGANJU STRUČNIH ISPITA IZ OBLASTI ARHITEKTURE, GRAĐEVINARSTVA, ELEKTROTEHNIKE, MAŠINSTVA I SAOBRAĆAJA

 ( Službene novine Federacije BiH, broj:41/18, 77/19, 1/22 i 76/22 )

* Neslužbeni prečišćeni tekst –

I OPĆE ODREDBE

Član1.

 Ovim pravilnikom uređuju se uvjeti, način i program polaganja stručnog ispita (u daljem tekstu:ispit) kao i postupak i procedura oslobađanja od polaganja stručnog ispita iz oblasti arhitekture, građevinarstva, elektrotehnike, mašinstva i saobraćaja.

Član 2.

Pravo na polaganje ispita sukladno odredbama Zakona o prostornom planiranju i korištenju zemljišta na nivou Federacije Bosne i Hercegovine ( u daljem tekstu: Zakon ) i ovog pravilnika imaju magistri/diplomirani inžinjeri, bachelor/inžinjeri i tehničari arhitekture, građevine, elektrotehnike, mašinstva, saobraćaja, bachelor regionalnog i prostornog planiranja i magistri geografije, smjer regionalno i prostorno planiranje, magistri/diplomirani inžinjeri geotehnike, hortikulture i pejzažne arhitekture sa najmanje jednom godinom radnog iskustva na poslovima i zadacima iz struke.

Izuzetno, stručni ispit mogu polagati i lica koja se prema mišljenju nadležne komisije za polaganje stručnih ispita mogu svrstati po svojim stručnim kvalifikacijama u jednu od pripadajućih oblasti odnosno smjer iz ovog pravilnika.

Član 3.

Na ispitu se provjerava sposobnost kandidata da samostalno obavlja poslove za koje je Zakonom kao jedan od uvjeta, propisan položen stručni ispit.

Član 4.

( 1 ) Ispit se sastoji od pismenog i usmenog dijela.

( 2 ) Pismeni dio ispita sastoji se od izrade pismenog rada iz oblasti arhitekture, građevine, elektrotehnike, mašinstva, saobraćaja, regionalnog i prostornog planiranja zavisno od vrste i stepena školske spreme.

Član 5.

( 1 ) Usmeni dio ispita sastoji se od posebnog i općeg dijela.

( 2 ) Posebni dio ispita obuhvata odbranu pismenog rada kroz koju kandidat treba da pokaže praktično iskustvo, teorijsko znanje, poznavanje tehničkih propisa i standarda, kao i materije koja je pravno uređena posebnim zakonima i drugim propisima iz oblasti za koju se kandidat opredijelio u okviru struke i smjera.

( 3 ) Opći dio ispita obuhvata poznavanje propisa iz člana 26. ovog pravilnika.

II PRIJAVA ZA POLAGANJE ISPITA

Član 6.

 ( 1 ) Zahtjev za polaganje ispita podnosi se Federalnom ministarstvu prostornog uređenja (u daljem tekstu:Ministarstvo), trideset dana prije početka redovnog ispitnog roka.

( 2 ) Kandidat u zahtjevu za polaganje ispita navodi oblast, odsjek ili smjer, iz kojeg želi polagati ispit.

( 3 ) Uz zahtjev za polaganje ispita prilaže se: 1. ovjerena kopija diplome odnosno svjedočanstva o položenom završnom ispitu srednje škole; 2. potvrda o radnom iskustvu sa podacima gdje i na kojim poslovima je radio; 3. dokaz o uplati troškova za polaganje ispita i 4. federalna taksa.

Član 7.

( 1 ) Na osnovu zahtjeva za polaganje ispita i dostavljanih dokaza federalni ministar prostornog uređenja (u daljem tekstu:federalni ministar) donosi rješenje o odobravanju polaganja ispita.

( 2 ) Rješenjem o odobravanju polaganja ispita utvrđuje se u kojem ispitnom roku kandidat polaže ispit.

Član 8.

 Visinu naknade za polaganje ispita utvrđuje federalni ministar posebnim rješenjem.

Član 9.

 Ispiti se polažu u redovnim rokovima: januaru, aprilu, septembru i novembru.

III KOMISIJA ZA POLAGANJE ISPITA

Član 10.

( 1 ) Ispit se polaže pred Komisijom za polaganje ispita (u daljem tekstu: Komisija).

( 2 ) Komisija se sastoji od predsjednika i tri člana.

( 3 ) U slučaju da je predsjednik Komisije spriječen da prisustvuje ispitu ili u slučaju da je predsjednik Komisije mentor, zamjenjuje ga prvi slijedeći član Komisije.

Član 11.

( 1 ) Predsjednik i članovi Komisije imenuju se iz reda magistara/diplomiranih inžinjera arhitekture, građevine, elektrotehnike, mašinstva, saobraćaja, regionalnog i prostornog planiranja, ovisno o smjeru ili odsjeku za koji se imenuje Komisija i magistara/diplomiranih pravnika, afirmiranih stručnjaka sa dugogodnjišnjim radnim iskustvom u struci.

( 2 ) Komisija se imenuje na period od dvije godine.

Član 12.

( 1 ) Za svaki smjer ili odsjek iz oblasti iz člana 26. ovog pravilnika imenuje se posebna Komisija.

( 2 ) Komisiju imenuje federalni ministar rješenjem.

Član 13.

Predsjedniku, članovima i sekretaru Komisije pripada naknada za rad čiju visinu rješenjem utvrđuje federalni ministar.

Član 14.

 Administrativni poslovi za Komisiju obavljaju se u Ministarstvu.

IV TOK POLAGANJA ISPITA

Član 15.

( 1 ) Kandidat pristupa ispitu preuzimanjem zadatka za izradu pismenog rada-projektnog zadatka u prisustvu članova Komisije.

( 2 ) Izrada pismenog rada-projektnog rada traje najduže četrdesetpet dana.

Član 16.

Prije početka usmenog dijela ispita Komisija ocjenjuje pismeni rad-projektni zadatak i o tome obavještava kandidata.

Član 17.

 ( 1 ) Usmeni dio ispita počinje odbranom pismenog rada-projektnog zadatka.

 ( 2 ) O toku polaganja ispita vodi se zapisnik.

( 3 ) U toku odbrane pismenog rada-projektnog zadatka Komisija provjerava da li kandidat posjeduje potrebno znanje iz struke u okviru koje se opredijelio za određeni smjer ili odsjek, da može samostalno obavljati odgovarajuće poslove.

( 4 ) Kandidat koji nije sa uspjehom odbranio pismeni rad-projektni zadatak nije položio ispit i ne pristupa polaganju općeg dijela ispita.

Član 18.

Opći dio ispita kandidat polaže usmeno tako što odgovara na pitanja iz svake oblasti iz programa općeg dijela ispita utvrđenog ovim pravilnikom.

Član 19.

( 1 ) Konačan uspjeh kandidata na ispitu ocjenjuje se prema pokazanom znanju na pismenom i usmenom dijelu ispita.

( 2 ) Odluku o ocjeni uspjeha kandidata na ispitu Komisija donosi većinom glasova.

( 3 ) Uspjeh kandidata na ispitu ocjenuje se ocjenom “položio” ili “nije položio”.

Član 20.

( 1 ) Kandidat koji nije položio ispit ili ne pristupi usmenom dijelu ispita ima pravo ponovnog polaganja u narednom ispitnom roku.

( 2 ) U slučaju iz stava 1. ovog člana kandidat ponovo podnosi prijavu za polaganje ispita sukladno članu 6. ovog pravilnika.

Član 21.

Kandidat koji u općem dijelu ispita ne pokaže zadovoljavajuće znanje ima pravo polagati popravni ispit iz općeg dijela ispita u narednom ispitnom roku.

Član 22.

( 1 ) Započeti ispit može se odložiti ako je kandidat zbog bolesti ili drugog opravdanog razloga bio spriječen da pristupi usmenom dijelu ispita.

( 2 ) Komisija odlučuje o odlaganju ispita.

( 3 ) Polaganje odloženog ispita se nastavlja najkasnije u narednom ispitnom roku.

( 4 ) Ako kandidat ne pristupi polaganju odloženog ispita u roku određenom u stavu 3. ovog člana, smatra se da ispit nije položio.

( 5 ) Kandidat prije zakazanog termina za polaganje stručnog ispita podnosi zahtjev za odlaganje ispita uz navođenje razloga i prilaganje dokaza o razlozima.

Član 23.

 Nakon završetka polaganja ispita predsjednik Komisije saopštava kandidatima rezultate.

Član 24.

( 1 ) Kandidatu koji je položio ispit izdaje se uvjerenje o položenom stručnom ispitu u roku od osam dana od dana polaganja ispita.

 ( 2 ) Uvjerenje iz stava 1. ovog člana izdaje Ministarstvo na obrascu koji je u prilogu ovog pravilnika.

( 3 ) Uvjerenje o položenom ispitu potpisuje federalni ministar.

Član 25.

Registar o izdatim uvjerenjima o položenom stručnom ispitu kao i rješenja o oslobađanju od polaganja stručnih ispita vodi se u Ministarstvu.

V PROGRAM

Član 26.

Program stručnog ispita za kandidate arhitektonske, građevinske, elektrotehničke, mašinske i saobraćajne sastoji se od:

1. Osnovna koncepcija

Zadatak za pismeni rad-projektni zadatak treba da bude tako formuliran da omogući kandidatu da pokaže sposobnost samostalnog rada u kojem sjedinjuje praktično iskustvo, teorijsko znanje, poznavanje zakona, tehničkih propisa, normativa i standarda sa najnovijim naučnim i tehničkim dostignućima iz određene oblasti.

2. Pismeni rad-projektni zadatak

( 1 ) Na osnovu vrste i stepena školske spreme, završenog smjera ili odsjeka, vrste poslova koje kandidat obavlja Komisija utvrđuje vrstu i nivo pismenog rada-projektnog zadatka.

( 2 ) Kandidat dobija zadatak za pismeni rad-projektni zadatak iz jednog od slijedećih smjerova ili odsjeka:

a ) Arhitektura - odsjeci: 1. arhitektonsko-urbanistički, 2. arhitektonsko-projektantski i 3. arhitektonsko-inžinjerski. 4. opći smjer

b ) Građevina - odsjeci: 1. konstruktivni, 2. saobraćajni, 3. hidrotehnički, 4. organizacija građenja i nadzor gradilišta i 5. geotehnika.

 c ) Elektrotehnika - odsjeci: 1. elektroenergetika, 2. telekomunikacije, 3. automatika i elektronika i 4. informatika i računarstvo.

d ) Mašinstvo - odsjeci: 1. proizvodno mašinstvo, 2. procesna tehnika, 3. energetika i 4. klimatizacija, grijanje i hlađenje.

e ) Saobraćaj - odsjeci: 1. cestovni saobraćaj, 2. željezniĉki saobraćaj, 3. vazdušni saobraćaj, 4. poštanski i 5. telekomunikacioni.

f ) Regionalno i prostorno planiranje.

( 3 ) U toku izrade pismenog rada-projektnog zadatka kandidat može zatražiti dodatna objašnjenja.

( 4 ) Podloge za pismeni rad-projektni zadatak sastoje se od geodetske osnove, idejnog projekta ili snimljenog postojećeg stanja (zavisno od vrste rada) i teksta projektnog zadatka.

( 5 ) Za specifične projektne zadatke koji se rade na osnovu donesenih dokumenata uz ostale podloge prilažu se i navedeni dokumenti ili odgovarajući izvodi.

( 6 ) Komisija će odrediti vrstu i razmjeru grafičkih priloga kao i vrstu i približan obim tekstualnog dijela pismenog rada-projektnog zadatka.

( 7 ) Pismeni rad se predaje u najmanje dva primjerka sa grafičkim prilozima i tekstualnim dijelom.

3. Usmeni dio ispita

Usmeni dio ispita obuhvata posebni i opći dio.

A. Posebni dio ispita

( 1 ) Posebni dio ispita predstavlja odbranu pismenog rada.

( 2 ) Prilikom odbrane pismenog rada Komisija provjerava sposobnost kandidata da u rješavanju konkretnih problema primjenjuje teorijska znanja, stečeno praktično iskustvo, kao i važeće tehničke propise, standarde i usvojene normative.

( 3 ) U obrani pismenog rada kandidat je dužan da pokaže znanje iz oblasti koja je uređena posebnim zakonima i drugim propisima u okviru smjera ili odsjeka za koji se opredijelio.

B. Opći dio ispita

( 1 ) Opći dio ispita je jedinstven za sve kandidate koji polažu ispit po ovom pravilniku.

( 2 ) Program općeg dijela ispita obuhvata:

a ) Osnove ustavnog uređenja BiH;

b ) Osnove ustavnog uređenja Federacije BiH;

c ) Zakon o prostornom planiranju i korištenju zemljišta na nivou Federacije Bosne i Hercegovine;

 d ) Radne odnose;

 e ) Osnove upravnog postupka i upravnog spora i

 f ) Osnove kancelarijskog poslovanja.

 VI OSLOBAĐANJE OD POLAGANJA STRUČNOG ISPITA

Član 27.

( 1 ) Od polaganja stručnog ispita oslobađaju se doktori nauka i magistri nauka u oblasti planiranja prostora i građenja čiji sadržaj magistarskog odnosno doktorskog rada pripada oblasti planiranja i građenja.

( 2 ) Zahtjev za oslobađanje od polaganje stručnog ispita podnosi se Ministarstvu.

( 3 ) Kandidat u prijavi za oslobađanje od polaganja stručnog ispita navodi oblast, odsjek ili smjer.

( 4 ) Uz prijavu za oslobađanje od polaganja stručnog ispita prilaže se:

a ) ovjerena kopija diplome dodiplomskog studija;

b ) ovjerena kopija diplome postdiplomskog studija;

c ) kopija magistarskog ili doktorskog rada na jednom od službenih jezika u Bosni Hercegovini i

d ) federalna taksa.

Član 28.

( 1 ) Zahtjev za oslobađanje od polaganja stručnog ispita, Ministarstvo dostavlja Komisiji za polaganje stručnih ispita iz oblasti i odsjeka za koje je kandidat stekao zvanje magistra nauka odnosno doktora nauka.

( 2 ) Na osnovu dostavljenog mišljenja Komisije Ministarstvo donosi rješenje.

VII PRIJELAZNE I ZAVRŠNE ODREDBE

Član 29.

( 1 ) Kandidat koji je poslije položenog stručnog ispita stekao viši stepen stručne spreme da bi mogao obavljati poslove uslovljene tim stepenom stručne spreme, polaže samo posebni dio ispita.

( 2 ) Kandidat koji je položio stručni ispit iz određene oblasti i koji podnese zahtjev za polaganje stručnog ispita iz druge oblasti ili drugog odsjeka iste oblasti, polaže samo posebni dio stručnog ispita.

(3) Kandidat koji je položio stručni upravni ispit, ispit općeg znanja ili stručni ispit pred drugim organima u Bosni i Hercegovini i koji podnese zahtjev ovom federalnom ministarstvu za polaganje stručnog ispita ili stručnog ispita drugog odsjeka iste oblasti polaže opći dio ispita samo u dijelu koji se odnosi na odredbe zakona iz nadležnosti ministarstva koji se odnose na oblast prostornog uređenja i građenja.

Član 30.

Danom stupanja na snagu ovog pravilnika prestaje da važi Pravilnik o polaganju stručnih ispita iz oblasti arhitekture, građevinarstva, elektrotehnike, mašinstva i saobraćaja („Službene novine Federacije BIH“, broj: „,9/06, 6/08, 4/10, 42/11, 65/11 i 14/17 ).

Član 31.

 Ovaj pravilnik stupa na snagu narednog dana od dana objavljivanja u “Službenim novinama Federacije BiH”.

MINISTAR

Josip Martić

Broj:

Sarajevo, 23.5.2018.godine

BOSNA I HERCEGOVINA

FEDERACIJA BOSNE I HERCEGOVINE

FEDERALNO MINISTARSTVO PROSTORNOG

UREĐENJA

Broj:

Sarajevo,\_\_\_\_\_\_\_20\_\_\_\_\_\_ godine

 Na osnovu člana 24. Pravilnika o polaganju stručnih ispita iz oblasti arhitekture, građevinarstva, elektrotehnike, mašinstva i saobraćaja (“Službene novine Federacije BiH”, broj\_\_\_/\_\_) federalni ministar prostornog uređenja izdaje

UVJERENJE

O POLOŽENOM STRUČNOM ISPITU

\_\_\_\_\_\_\_\_\_\_\_\_\_\_\_\_\_\_\_\_\_\_\_ rođen-a\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_godine

 (ime i prezime)

u\_\_\_\_\_\_\_\_\_\_\_\_\_\_\_\_\_\_\_polagao-la je stručni ispit iz \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (oblast)

smjera-odsjeka\_\_\_\_\_\_\_\_\_\_\_\_\_\_\_\_\_\_\_ po programu koji je propisan Pravilnikom o polaganju stručnih ispita iz oblasti arhitekture, građevinarstva, elektrotehnike, mašinstva i saobraćaja dana\_\_\_\_\_\_\_\_\_\_\_\_\_20\_\_. godine pred Komisijom za polaganje stručnih ispita i prema ocjeni Komisije.

KANDIDAT JE POLOŽIO STRUČNI ISPIT

Uvjerenje se izdaje uz naplatu takse u iznosu od 10 KM u skladu sa Tar. br.55. Zakona o federalnim upravnim taksama i tarifi federalnih upravnih taksi (“Službene novine Federacije BiH”, broj:\_\_\_\_\_)

OBRAZLOŽENJE

I ZAKONSKI OSNOV

 Zakonski osnov za donošenje ovog pravilnika sadržan je u odredbi člana 30. Zakona o prostornom planiranju i korištenju zemljišta na nivou Federacije Bosne i Hercegovine („Službene novine Federacije BiH“ br:2/06, 72/07 i 32/08) kojom je propisano da stručnjaci iz oblasti arhitekture, građevinarstva, elektrotehnike, mašinstva i saobraćaja koji obavljaju stručne poslove planiranja prostora i građenja, moraju imati položen stručni ispit.

Stavkom 2. istog člana propisano je da će se provedbenim propisom bliže urediti ova materija.

RAZLOZI ZA DONOŠENJE OVOG PRAVILNIKA

Kako je važeći Pravilnik o polaganju stručnih ispita iz oblasti arhitekture, građevinarstva, elektrotehnike, mašinstva i saobraćaja pretrpio pet značajnih izmjena koje utiču na tok postupka te kako bi se za kandidate omogućio jednistven uvid u prava i obaveze koja stiču po ovom pravilniku, ukazala se potreba da se na cjelovit način uredi navedena materija donošenjem novog pravilnika.

III FINANSIJSKA SREDSTVA

 Za donošenje ovog pravilnika nije potrebno obezbijediti finansijska sredstva u Budžetu Federacije Bosne i Hercegovine.

IV PRIBAVLJENA MIŠLJENJA

Ured za zakonodavstvo i usklađenost s propisima Evropske Unije je svojim aktom broj.04-02/2-23-401/18 od 26.4.2018.godine dostavio mišljenje na Prijedlog Pravilnika uz primjedbe i sugestije koje su prihvaćene i na adekvatan način ugrađene u tekst Pravilnika.

Primjedba iz tačke 2. dostavljenog mišljenja nije prihvaćena iz razloga što je u dosadašnjoj dugogodišnjoj praksi egzistirala ova odredba u Pravilniku i nije bilo problema kod primjene iste obzirom da se kod eventualno odbijenih zahtjeva ili povlačenja zahtjeva za polaganje stručnih ispita uplaćena sredstva vraćaju kandidatima u najkraćim mogućim rokovima.

Primjedba iz tačke 5. dostavljenog mišljenja nije prihvaćena iz razloga što u ovoj konkretnoj situaciji se radi o kandidatima koji su položili stručni ispit pred npr. organima uprave Republike Srpske, a podnesu zahtjev Ministarstvu za polaganje stručnog ispita iz druge oblasti ili drugog odsjeka iste oblasti.

Takvi kandidati su u okviru tog ispita polagali i opći/ pravni dio koji se odnosi između ostalog i na ustavno uređenje i zakonodavstvo Republike Srpske koje se suštinski razlikuje od ustavno-pravnog i zakonodavnog okvira u Federaciji Bosne i Hercegovine. Obzirom da se ustavne i zakonske odredbe razlikuju u ova dva entiteta Bosne i Hercegovine to je neophodno da kandidat poznaje i propise Federacije Bosne i Hercegovine .

Federalno ministarstvo finansija je svojim aktom broj:06-14-3-2839/18 od 11.5.2018. godine dostavilo mišljenje da nema primjedbi na dostavljeni Prijedlog Pravilnika.

Federalno ministartsvo pravde nije u propisanom roku dostavilo mišljenje na Prijedlog Pravilnika.